Йоан Златоуст
Св. Йоан Златоуст (349 – 407, ; ) е една от най-значимите личности в историята на Православната църква, един от тримата „светители“ – „вселенски учители“, наравно с св. Василий Велики Кесарийски и св. Григорий Богослов. Забележителен проповедник и богослов, той е оставил най-голямото по обем богословско творчество в Източната църква. От западните църковни писатели с него може да се сравни само Августин Блажени. Най-известна е „Св. Божествена Литургия на св. Иоан Златоуст“, която се извършва през цялата година, освен в дните, през които е предвидено да се извършва св. Василиева и св. Преждеосвещена литургия.

Св. Йоан Златоуст е канонизиран за светец през 438 г. Чества се на 13 ноември, на 27 януари – Пренасяне мощите на св. Йоан Златоуст и на 30 януари – Деня на св. Три Светители (заедно със св. Василий Велики и св. Григорий Богослов).

Роден е в Антиохия Сирийска в гръко-сирийско знатно семейство. Баща му Секунд бил военачалник, а майка му Антуса изповядвала християнската вяра. Йоан учи при езическите учени-философи Либаний и Андрагафий в родния си град, а по-късно в Атина красноречие и философия. След като завършил образованието си, Йоан станал адвокат и постъпил на гражданска служба като защитник в съдебни дела. Покръстен е когато е на 26 години и става аскет. През 381 г. е в сан дякон, в 386 г. в сан презвитер. Оттогава славата му расте и е наречен „Златоуст“ заради неговото красноречие. По това време пише поредицата проповеди „Срещу евреите“, която поставя началото на антиюдаистичната традиция в християнската църква. През 398 г. презвитер Йоан е хиротонисан за архиепископ на Константинопол.

Неговата смела и безпристрастна проповед му спечелва приживе много врагове – както сред управляващата аристокрация, така и някои църковни кръгове. На Халкедонския събор в 403 г., свикан от неговия враг, александрийския патриарх Теофил, е лишен от сан, но паството му го връща на патриаршеския престол. Като патриарх на Константинопол, три пъти е бил изпращан на заточение поради намесата на светската власт в делата на църквата. До края на живота си св. Йоан Златоуст е жертва на църковни интриги и преследване, но не прекратява своята мисионерска и проповедническа дейност. Императрицата Евдоксия го заточава на Кавказ, в арменския гр. Кукуз, след това (406 г.) в далечния Питиунт (дн. Пицунда) на кавказкия бряг на Черно море. Почива в заточение на 14 септември 407 г. в гр. Комана Понтика по време на св. Литургия, след причастие със Св. Тайни.

Наследство 
Литературното наследство на Й. Златоуст – трактати, писма (около 240) и проповеди – е колосално. Съхранили са се повече от 1900 ръкописи с негови съчинения. Те се компилират и цитират от негово време от огромен брой по-късни автори. Преведен е на почти всички езици. Най-пълното издание на съчиненията му излиза в печат в Париж през 1718 – 1738 г. в 13 тома. Едно от най-значителните му творения са тълкуванията му върху посланията на св. ап. Павел (34 проповеди).

Мощите на Йоан Златоуст се пазят в седалището на Вселенската патриаршия в Цариград, Турция – църквата „Свети Георги“.

Източници

Външни препратки 
 Църковни жития на св. Йоан Златоуст от св. Димитрий Ростовски и от Синодалното издателство, 1991 г.
 Слова и беседи  от св. Йоан Златоуст
 "Беседи на нравствени теми от св. Йоан Златоуст
 Света Литургия  от св. Йоан Златоуст
 24 моления, според броя на часовете на деня и нощта от св. Йоан Златоуст
 Слово за рождеството на светия Пророк, Предтеча и Кръстител Господен, Йоан от св. Йоан Златоуст
 Първият мъченик за Христос – св. Стефан от св. Йоан Златоуст
 Четвърта беседа върху Посланието на св. ап. Павел до евреите, св. Йоан Златоуст
 биография rulex.ru
 библиотека krotov.info
 Собрание сочинений святителя Иоанна Златоуста, архиепископа Константинопольского  ispovednik.ru
 www.jovanzlatousti.org 

Константинополски архиепископи
Християнски богослови
Сирийски светци
Сирийски римокатолически светци
Православни светци
Светци от Анатолия
Гръцки римокатолически светци
Източнокатолически светци
Католически светци
Антиохийска богословска школа
Архиепископи от 5 век
Християнски светци от V век
Англикански светци
Родени в Антакия